Kaptein van 1ste rugbyspan kritiek ná hy vlamme beveg | Netwerk24
Kaptein van 1ste rugbyspan kritiek ná hy vlamme beveg
Deur Kaydene Davids en Charné Kemp 06 September 2018 13:02
'n Biddiens is Donderdagoggend by die Hoërskool Reitz gehou vir hul eerste rugbyspankaptein wat in 'n kritieke toestand is nadat hy ernstige brandwonde in 'n veldbrand op 'n familieplaas opgedoen het.
Dian (Didi) Terblanche (18). Foto: Facebook
Dian (Didi) Terblanche (18), 'n matriekleerling, het derdegraadse brandwonde oor 85% van sy liggaam opgedoen nadat vlamme hom in 'n veldbrand op hul plaas Mara in die Reitz-distrik in die Oos-Vrystaat oorval het.
Hy is in 'n kritieke toestand in die Milpark-hospitaal in Johannesburg opgeneem. Nie die hospitaalwoordvoerder óf Dian se gesin wil kommentaar oor sy toestand lewer nie.
Volgens inligting praat sy gesinslede voortdurend met deskundiges oor sy herstelproses. Sy organe is nie sterk genoeg om 'n operasie te ondergaan nie. Groot dele van Dian se lyf is glo geswel en die volgende twee dae is kritiek vir sy herstelproses.
Dieter Terblanche, sy pa, het ook brandwonde aan sy gesig in die brand opgedoen. Hy het reeds behandeling daarvoor gekry, maar hy word weens sy wonde nie naby Dian in die hospitaal toegelaat nie.
Dian se ma, Riana, 'n onderwyseres by die Hoërskool Reitz, waak by haar seun se hospitaalbed.
Volgens inligting was Dian en sy pa besig om die brand te bestry toe die wind skielik draai en Dian deur die vlamme oorval is.
Werner Prinsloo, skoolhoof van die Hoërskool Reitz, sê die skool het Donderdagoggend saam met die gemeenskap 'n biddiens vir Dian se herstel in die skoolsaal gehou.
"Die ongeluk is 'n geweldige slag vir die skool en gemeenskap. Ons is almal baie emosioneel.
"Dian is die beste vriend wat enigiemand kan hê. Hy is 'n fantastiese en goed gemanierde seun. 'n Ongelooflike leier, veral as die kaptein van die eerste rugbyspan."